สรรพากรเร่งเก็บภาษีอีคอมเมิร์ซ
กรมสรรพากรแจงกรรมาธิการงบประมาณ เดินหน้าภาษีผู้บริโภคเพิ่ม หารายได้ที่หายไปจากการลดภาษีนิติบุคคล 1.5 แสนล้านบาท
9 มิ.ย. 2555

กรมสรรพากรแจงกรรมาธิการงบประมาณ เดินหน้าภาษีผู้บริโภคเพิ่ม หารายได้ที่หายไปจากการลดภาษีนิติบุคคล 1.5 แสนล้านบาท
นายสาธิต รังคสิริ อธิบดีกรมสรรพากร กล่าวว่า การชี้แจงคณะกรรมาธิการงบประมาณ ปี 2556 เมื่อสัปดาห์ที่ผ่านมา ทางกรรมาธิการตั้งข้อสังเกตว่า การลดอัตราภาษีเงินได้นิติบุคคลจะกระทบต่อรายได้ของประเทศหรือไม่ การลดภาษีนิติบุคคลจาก 30% เป็น 23% ในปีนี้ และ 20% ในปีหน้า เพื่อดึงดูดนักลงทุนจากต่างประเทศ จากที่ก่อนหน้านี้อัตราภาษีนิติบุคคลของไทยสูงเป็นอันดับต้นๆ
“เพื่อดึงดูดการลงทุนจากต่างประเทศโดยปรับลดอัตราภาษีเงินได้และเน้นการจัดเก็บภาษีการบริโภคแทน” นายสาธิต กล่าว
นายสาธิต กล่าวว่า แม้ว่าการปรับลดอัตราภาษีเงินได้นิติบุคคลจะทำให้รัฐสูญเสียรายได้ 1.5 แสนล้านบาท แต่กรมสรรพากรก็มีมาตรการรองรับไว้แล้ว โดยการขยายฐานภาษีให้กว้างขึ้น เช่น การตรวจสอบผู้ขายสินค้าหรือให้บริการอีคอมเมิร์ซอย่างเข้มงวด หรือการสร้างนวัตกรรมเพื่อตรวจสอบการเสียภาษีตลอดห่วงโซ่ธุรกิจ ซึ่งกรมสรรพากรมั่นใจว่าการขยายฐานภาษีดังกล่าวจะทำให้กรมสรรพากรสามารถจัดเก็บภาษีได้มากกว่าประมาณการที่ตั้งไว้
ขณะที่ กรมสรรพสามิต มีเป้าการเก็บภาษีปีงบประมาณ 2556 จำนวน 4.12 แสนล้านบาท และกรมศุลกากร มีเป้า 1.15 แสนล้านบาท